ועדת הכלכלה, כנסת 17, פרוטוקול מספר 241, 2007-04-26 09:30

משה כחלון: לכם אין אפשרות להעביר קובץ?

אביגיל סטיר-הררי: אנחנו מעבירים את הקובץ בשדות שנקבעו.

משה כחלון: ואם השדות לא מספיקים?

אביגיל סטיר-הררי: לצורך אכיפה ולצורך העלאה לאתר צריך שדות נוספים שלא הוגדרו אז ולא פותחו.

אביגיל סטיר-הררי: למשל, יש טקסטים חופשיים שלא הוגדרו בשדות.

אביגיל סטיר-הררי: מישהו צריך להקליד את זה.

אביגיל סטיר-הררי: אבל מה זה יעזור אם מערכת בתי המשפט תפתח עם התקציבים הדרושים וכוח האדם הנדרש אם זה לא הוגדר?

אביגיל סטיר-הררי: היא תגדיר את זה ותעביר את זה משום שאין לה שום צורך בסעיפי האכיפה.

אביגיל סטיר-הררי: לשיטתי, אתם אמורים לקבל את גזר הדין ולהכניס את זה לשדות שלכם ולהכליל את זה אחר כך באמצעות האכיפה.

משה כחלון: אמר קודם חבר הכנסת טל, ואני מצטרף, שאנחנו מרגישים חלק מישיבה מקצועית ובוודאי שאנחנו לא צריכים להיות כאן.

משה כחלון: אני רוצה להציע משהו.

משה כחלון: חבר הכנסת טל, אני חושב שאתה, כמוני, מבין לאן זה הולך.

משה כחלון: החבר'ה, בלשון עממית, עדיין לא מסונכרנים ביניהם.

משה כחלון: אני מציע לאפשר להם, כדי שלא ייווצר מצב שהם לא מקיימים את החוק - - -

דוד טל: זה שהם מקיימים אותו בצורה שגויה כפי שאמר סנ"צ שני.

דוד טל: זה לא בסדר.

דוד טל: אני שמח לראות אותך פה אבל לא בנסיבות שאתה מבקש מאיתנו כל פעם – בגלל שאתה לא עובד, המשרד שלך לא עובד כפי שהוא צריך לעבוד, אתה מגיע אלי לפה.

דוד טל: אתם אומרים: "אנחנו נטריח את ועדת הכלכלה, הם יבואו, ישבו, ויאריכו לנו אוטומטית".

דוד טל: בפירוש לא.

דוד טל: אני בכלל לא מתכוון להאריך לך בצורה אוטומטית.

יואל הדר: לא סביר שאזרח - - -

דוד טל: זה לא סביר שאתם לא תעשו את העבודה.

דוד טל: זה לא סביר שלא תקיימו את החוק.

יואל הדר: זה בסדר.

דוד טל: זה לא בסדר.

יואל הדר: זה לא בסדר, אבל זה שהשם של אזרחים יופיע במקום שהוא לא צריך להופיע זה יותר חמור.

דוד טל: זה יותר חמור ואתם תצטרכו לתת את הדין על זה.

אתי בנדלר: לכך מתקשרת השאלה שאני רוצה לשאול.

אתי בנדלר: מעבר להכנת הקובץ בצורה ראויה ופרסומה ברשומות, החוק קובע גם שחייב להיקבע מנגנון בתקנות לכך שמי שרואה שיש לו טענות על הפרטים הכלולים במאגר הזה הוא יהיה רשאי לבקש את תיקון הפרטים והפרוצדורה צריכה להיקבע בתקנות.

אתי בנדלר: רציתי לדעת האם אתם נערכים לתקנות כי אני חוששת שעלולה להיווצר תקלה רצינית אם החוק ייכנס לתוקפו והתקנות לא יהיו מוכנות?

יואל הדר: אנחנו כן נערכים.

יואל הדר: ברוב הדברים אפשר לפי הנהלים.

יואל הדר: יש רק נושא אחד שמחייב באופן מהותי את התקנות.

אתי בנדלר: על פרק הזמן הנדרש לביצוע התיקון.

יואל הדר: נכון.

יואל הדר: גם אם לא היינו עושים היינו עושים משהו בנהלים אצלנו כדי להתאים.

יואל הדר: זאת אומרת, התקנות לא אמורות להיות הגורם המעכב.

יואל הדר: ביישום של החוק זה הגורם המעכב.

דוד טל: איך האזרח יידע שאם הוא רואה את השם שלו מתנוסס כפסול נהיגה הוא יכול לבקש לפנות?

משה כחלון: יש את זה בסעיף: "אדם שעיין במידע שעליו ומצא כי אינו נכון, שלם, ברור או מעודכן, רשאי לפנות למשטרת ישראל בבקשה לתקן את המידע או למחקו".

דוד טל: אבל אם הם לא מפרסמים את התקנות - - -

יואל הדר: בכל מקרה מפרסמים.

יואל הדר: כמו שזה מפורסם באינטרנט, גם את זה אפשר לפרסם באינטרנט.

משה כחלון: עורך דין הדר, אנחנו מתייחסים מאוד ברצינות לדברים שאמרת על כך שחשוב לכם שיהיה פיקוח של הכנסת על העניין.

משה כחלון: באתם לקראתנו וביקשתם רק שלושה חודשים ולא שישה חודשים, כפי שיכולתם.

משה כחלון: מתקבל הרושם, לפחות אצלי, שגם בעוד שלושה חודשים לא יקרה כלום.

משה כחלון: מתקבל הרושם שלא נעשתה פה עבודה יסודית כי הדיון שהתנהל פה בין הגורמים המקצועיים מתאים לפגישה ראשונה או מקדמית.

משה כחלון: עוד לפני שמתחילים לדון מדברים על איך מקבלים את החומר.

משה כחלון: זאת ממש התחלה של ההתחלה.

משה כחלון: לכן אני מציע לחבר הכנסת טל לאשר להם, על מנת שלא יעברו על החוק, לדחות את היישום בחודש.

משה כחלון: בעוד חודש ועדת הכלכלה תפנה זמן לדיון הזה.

משה כחלון: הנושא מאוד חשוב ואני ארצה שבעוד חודש תגיעו לכאן.

משה כחלון: אני לא אומר שבעוד חודש אנחנו נאריך.

משה כחלון: ישנם מקרים, כמו בניוד המספרים, שנראה שלא מתכוונים ליישם את החוק.

משה כחלון: אנחנו רואים שהמשרד לא יאכוף את החוק, החברות לא מתכוונות ליישם את החוק, וזה הכל בסדר וחיים עם זה טוב.

משה כחלון: יכול להיות שנקבל החלטה ונגיע למסקנה שאולי צריך לבטל את החוק.

משה כחלון: אולי זאת באמת גזירה שהם לא יכולים לעמוד בה.

משה כחלון: יכול להיות שחוקקו לכם חוק שלא יכולתם לעמוד בו.

משה כחלון: הממשלה לא היתה מספיק חזקה.

דוד טל: ברשותך, אני רוצה להציע משהו אחר.

דוד טל: אני מרגיש לא טוב עם זה שכל פעם מבקשים מאתנו אורכה.

דוד טל: אני מוכן לתת להם שישה חודשים אבל בתום ששת החודשים לא תישמע שום טענה: "לא הספקנו, לא יכולנו, לא הסתדרנו בינינו".

משה כחלון: לא ילך.

דוד טל: אם לא ילך, אז אני לא מוכן לאשר.

משה כחלון: נשב פה לדיון בעוד חודש.

משה כחלון: השרים ידברו ביניהם והפרוטוקולים יגיעו לשר המשפטים ולמנהל בתי המשפט ולשר לביטחון פנים.

משה כחלון: השרים יבינו שבמשרדים שלהם צריכים ליישם חוק.

דוד טל: כיושב ראש ועדה האם אתה יכול לצאת בקריאה לשרים הרלוונטיים שייקחו את העניינים לידיים?

משה כחלון: אני יכול לזמן אותם לכאן.

משה כחלון: אם לא, אז אנחנו נעצור את החוק פה.

דוד טל: אני מקבל את הצעתך לחודש ימים ונבדוק אותם לאחר מכן.

יואל הדר: אדוני מכניס אותנו לחודש ימים ויכול להיות שתהיה צפיפות ימים של הוועדה עצמה.

יואל הדר: אדוני יוכל לזמן אותנו מתי שירצה.

יואל הדר: גם אם תינתן דחייה של שלושה חודשים אתה יכול לזמן אותנו בעוד חודש או חודש וחצי.

יואל הדר: חבל להכניס אותנו לסד של זמנים.

דוד טל: היושב ראש רוצה שהחוק ייכנס לתוקף בעוד שלושה חודשים.

דוד טל: אתה ביקשת שתהיה עליכם בקרה של הכנסת.

דוד טל: אם תהיה לנו אינדיקציה מה עשיתם במשך החודש, אז נדע שאתם הולכים במתווה שבעוד שלושה חודשים תגיעו אליו.

יואל הדר: אמרנו שיתכן שלא נעמוד בעוד שלושה חודשים.

יואל הדר: היינו יכולים לבקש 6 חודשים.

יואל הדר: רציתי שתהיה בקרה בעוד שלושה חודשים.

יואל הדר: מה שהצעתי היה סביר מראש כדי שלא נהיה בלחץ של זמן.

משה כחלון: אני יכול לבקש שישה חודשים אבל אתה בא לקראתנו ומבקש עוד שלושה חודשים ואומר שיכול להיות שבעוד שלושה חודשים יבקשו עוד שלושה חודשים.

משה כחלון: לי זה לא נראה רציני.

משה כחלון: יש חוק וצריך ליישם אותו ולא לבקש דחייה ומראש להכין אותי לעוד דחייה.

יואל הדר: החוק נחקק בצורה כזאת - - -

משה כחלון: זה יהיה הדיון בעוד חודש.

משה כחלון: יתכן שתבואו בעוד חודש ותאמרו: "אתם חוקקתם חוק שאי אפשר לעמוד בו".

דוד טל: אבל החוק נחקק על דעתכם, בהסכמתכם ובשיתופכם.

דוד טל: מה לכם כי תלינו?

דוד טל: השר שלך היה יכול למשוך את החוק.

יואל הדר: הוא לא יכול היה למשוך, זאת הצעת חוק פרטית.

יואל הדר: לא כל מה שנקבע בחוק היה על דעתנו.

דוד טל: אז אני אתקן את עצמי.

דוד טל: היות והשר שלך הוא חבר בקואליציה היה יכול להטיל מרות קואליציונית.

יואל הדר: יושבים בוועדת שרים אחרים ולא בהכרח דעתו של השר שלנו מתקבלת.

משה כחלון: הדבר הכי גרוע בעולם היא להסכים למשהו שאתה לא יכול ליישם או לא מתכוון ליישם.

משה כחלון: זאת פשוט שערורייה.

משה כחלון: השר מקבל חוק שהוא גם הצביע בעדו, והוא יודע שהוא לא יכול ליישם אותו?

משה כחלון: שר במדינת ישראל?

משה כחלון: זה לא מתקבל על הדעת.

משה כחלון: יש תקלות, אבל פה ההתרשמות שלי היא שלא בעוד שלושה חודשים ולא בעוד שישה חודשים ולא בעוד שנה, כי אתם מדברים פה על בעיות – היא אומרת לך שהיא לא יכולה לתת לך.

דוד טל: השאלה היא האם הם יישבו על המדוכה עד שייצא עשן לבן?

דוד טל: לא נראה לי שמרגע שהבקשה תתקבל והם ידעו כמה זמן יש להם, הם ישבו על זה בצורה אינטנסיבית כדי לפתור את הבעיה.

דוד טל: אז הם יעשו ישיבה עוד חודש או אולי עוד חודשיים.

משה כחלון: אנחנו נקיים דיון בעוד חודש ונקבל החלטה.

דן שני: הגשתי את המסמך עם ריכוז הבעיות בממשקי המידע לא בשביל להאשים גורם כזה או אחר אלא כדי להראות שהבעיות הן מהותיות.

דן שני: זה שאנחנו לא מצליחים או לא בטוחים אפילו שנצליח בשלושה או בשישה חודשים, זה לא בגלל בעיה של לוח זמנים של בן אדם כזה או אחר, כפי שהציגו את זה.

דן שני: הבעיה היא לא בעיה בלוח זמנים אלא שיש בעיות מאוד מהותיות.

דן שני: החוק הוא מאוד מורכב.

דן שני: חלק מהזמן לקח לנו להבין עד כמה זה קשה עד בלתי אפשרי ליישום.

דן שני: זה לא דבר שידענו כמובן מאליו ברגע שהחוק התקבל.

משה כחלון: אני מקבל וגם הולך איתך.

משה כחלון: אם עורך דין הדר היה פותח את הדיון ואומר: "סיימנו 70% מהעבודה ונותרו לנו 30% וייקח לנו עוד 5 חודשים ואנחנו מסיימים.

משה כחלון: תנו לנו מועד".

משה כחלון: היינו מאשרים את זה בלי בעיה.

משה כחלון: אני צופה פני עתיד ויודע למה אנחנו צפויים בעוד שלושה חודשים, שזאת תהיה תקופת הפגרה הבאה.

משה כחלון: ניפגש פה שוב, נשמע את כל הדברים.

משה כחלון: אנחנו עושים בדיחה מכל הסיפור הזה.

משה כחלון: לכן אני חושב שהשרים צריכים להיות מעורבים בעניין, גם שר המשפטים, גם השר לביטחון פנים.

משה כחלון: יכול להיות שהם יקבלו החלטה לשנות את החוק.

משה כחלון: הם יגידו שאי אפשר ליישם את החוק והם מבקשים לשנות אותו.

משה כחלון: אי אפשר להכניס חוק לספר החוקים של מדינת ישראל כשאנחנו יודעים מראש שאנחנו לא מתכוונים ליישם אותו או כל פעם לבקש דחייה ולראות מה קורה.

משה כחלון: לכן אני מבקש מחבר הכנסת טל לתת להם חודש או שישה שבועות.

דוד טל: בסדר, אבל אני רוצה להתנות את זה.

דוד טל: היות ויש לי הרושם שהם לא יושבים בצורה אינטנסיבית, בפעם הבאה שיהיה דיון אני מבקש שהוועדה תקבל רשימה של פגישות שבהן ישבתם עם הגורמים השונים.

דוד טל: אם אני צריך לפקח עליכם, אני צריך לראות עד כמה אתם משקיעים בזה זמן ולא שתהיה פגישה פעם בחודש או פעם בחודשיים.

משה כחלון: על הרקע הזה, שאנחנו נתקלים במשרדים שלא מקיימים חוקים ואנחנו לא רוצים שמשרד המשפטים והמשרד לביטחון פנים ייכנסו למשפחה הלא מכובדת הזאת, די לנו בזה.

משה כחלון: נאריך בשישה שבועות מעכשיו.

משה כחלון: נקיים פה דיון ואני מקווה שהשרים יהיו מעורבים בעניין הזה.

אתי בנדלר: צריך לכתוב שתחילתו של הצו תידחה.

יואל הדר: תחילתו 25 באפריל.

דוד טל: אני מבקש שתציעו הצעת חוק לביטול החוק הזה כי אתם לא תקיימו אותו.

אתי בנדלר: על בסיס החוק הזה יש הצעות חוק פרטיות שכבר יצאו מתוך הנחה שהמידע הזה יפורסם.

לאה ורון: תחילתו של החוק תידחה עד 6 ביוני, יום רביעי.

אתי בנדלר: תחילתו של החוק תידחה עד יום 6.6 ותחילתו של צו זה ביום 25.4.2007.

לאה ורון: התאריך העברי הוא כ' סיוון, תשס"ז.

דוד טל: לדעתי זה יהיה הדבר הכי - - -

אתי בנדלר: אני לא בטוחה, חבר הכנסת טל.

אתי בנדלר: הם צריכים להיערך לכל המצבים.

אתי בנדלר: יכול להיות שהם יבואו עם הצעת חוק לביטול החוק הזה והחוק הזה לא יתקבל.

אתי בנדלר: מה אז?

דוד טל: אז הם יצטרכו לשלם את המחיר.

דוד טל: יהיה חוק שהם לא יישמו אותו.

לאה ורון: אלה תקנות שעניינן בציבור.

לאה ורון: מה גורלו של אדם שהמידע שפורסם עליו אינו נכון?

לאה ורון: לפחות שהתקנות האלה יהיו מוכנות.

אתי בנדלר: אבל עדיין איש לא הגיע למסקנה הם לא יכולים לקיים את החוק.

דוד טל: בדיון הקצרצר כאן אפשר להבין - או שלא רוצים או שלא יכולים.

אתי בנדלר: אני חושבת שהם מיפו את הבעיות וראו שיש הרבה בעיות.

אתי בנדלר: אני לא בטוחה שהם הגיעו למצב שניתן להגיע למסקנה שלא ניתן למצוא פיתרון לאותן בעיות.

לאה ורון: חבר הכנסת ארדן אמר שהוא ינסה להיכנס לעובי הקורה ולנסות לראות איך לקדם את המהלכים בין משרד המשפטים והמשרד לביטחון פנים.

משה כחלון: תודה רבה.

משה כחלון: הישיבה נעולה.